# 卷 七

## 鳞介鱼虫部

### 僵 蚕

轻，宣，去风，化痰。

辛咸微温。而不腐，得清化之气，故能治风化痰，散结行经（蚕病风则僵，故因以治风，能散相火逆结之痰)。其气味俱薄，轻浮而升，入肺、肝、胃三经。

治中风失音，头风齿痛，喉痹咽肿(炒为末，姜汤调下一钱，当吐出顽痰）丹毒瘙痒（皆风热为病），瘰疬结核，痰疟血病，崩中带下（风热乘肝），小儿惊疳，肤如鳞甲（由气血不足，亦名胎垢，煎汤浴之）。下乳汁，灭瘢痕。若诸证由于血虚而无风寒客邪者，勿用。

 以头蚕色白条直者良。糯米泔浸一日，待桑涎浮出，漉起焙干，拭净肉、毛、口、甲，捣用。恶桑螵蛸、茯苓、茯神、桔梗、萆薢。

蚕茧，甘温。能泻膀胱相火，引清气上朝于口，止消渴(蚕与马，并属午。为离，主心。作茧退藏之际，故缲丝汤饮之，能抑心火而治消渴)。痈疽无头者，烧灰酒服(服一枚出一头，二枚出二头)。

 雄蚕蛾，气热性淫，主固精强阳，交接不倦(蚕退纸烧存性，入麝少许，蜜和，敷走马牙疳，加白矾尤妙。《百一方》：蚕纸烧灰，酒水任下，能浩邪祟、发狂、悲泣)。

……

### 蝎

 宣，去风。

 辛甘有毒。色青属木，故治头风眩掉(皆属肝木)，惊痫搐掣，口眼斜(白附、僵蚕、全蝎等分为末，名牵正散。酒服二钱，甚效)，疟疾风疮，耳聋带疝，厥阴风木之病(东垣曰：凡疝气带下，皆属于风。蝎乃治风要药，俱宜加而用之。汪机曰：破伤风，宜以全竭、防风为主)。类中风、慢脾惊属虚者，忌用。

 全用去足，焙，或用尾，尾力尤紧。形紧小者良(人被蝥者，涂蜗牛即解)。